CELEX: 32022R0727
Language: mt
Date: 2022-05-11 00:00:00
Title: Regolament tal-Kummissjoni (UE) 2022/727 tal-11 ta’ Mejju 2022 li jirrifjuta l-awtorizzazzjoni ta’ indikazzjoni dwar is-saħħa magħmula fuq l-ikel u li tirreferi għal tnaqqis tar-riskju tal-mard (Test b’rilevanza għaż-ŻEE)

12.5.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 135/1
               
            
         REGOLAMENT TAL-KUMMISSJONI (UE) 2022/727
         tal-11 ta’ Mejju 2022
         li jirrifjuta l-awtorizzazzjoni ta’ indikazzjoni dwar is-saħħa magħmula fuq l-ikel u li tirreferi għal tnaqqis tar-riskju tal-mard
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1924/2006 tal-Parlament Ewropew u tal-Kunsill tal-20 ta’ Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (1), u b’mod partikolari l-Artikolu 17(3) tiegħu,
         Billi:
         
                     (1)
                  
                  
                     Skont ir-Regolament (KE) Nru 1924/2006, l-indikazzjonijiet dwar is-saħħa li jsiru fuq l-ikel huma pprojbiti sakemm dawn ma jkunux awtorizzati mill-Kummissjoni f’konformità ma’ dak ir-Regolament u jkunu inklużi fil-lista tal-indikazzjonijiet permessi.
                  
               
                     (2)
                  
                  
                     Fir-rigward tal-indikazzjonijiet dwar is-saħħa dwar it-tnaqqis tar-riskju tal-mard, l-Artikolu 15 tar-Regolament (KE) Nru 1924/2006 jipprevedi li l-applikazzjonijiet għall-awtorizzazzjonijiet tal-indikazzjonijiet dwar is-saħħa għandhom jiġu ppreżentati mill-operaturi tan-negozju tal-ikel lill-awtorità kompetenti nazzjonali ta’ Stat Membru. L-awtorità kompetenti nazzjonali trid tibgħat l-applikazzjonijiet li jkunu validi lill-Awtorità Ewropea dwar is-Sigurtà fl-Ikel (l-EFSA), minn hawn ’il quddiem imsejħa “l-Awtorità”.
                  
               
                     (3)
                  
                  
                     Wara li tirċievi applikazzjoni, l-Awtorità trid tinforma bla dewmien lill-Istati Membri l-oħra u lill-Kummissjoni dwar dan, u trid tagħti l-opinjoni tagħha fir-rigward tal-indikazzjoni dwar is-saħħa kkonċernata.
                  
               
                     (4)
                  
                  
                     Il-Kummissjoni għandha tiddeċiedi dwar l-awtorizzazzjoni tal-indikazzjonijiet dwar is-saħħa filwaqt li tqis l-opinjoni mogħtija mill-Awtorità.
                  
               
                     (5)
                  
                  
                     Wara applikazzjoni minn Han-Biotech GmbH imressqa permezz tal-awtorità kompetenti tal-Ġermanja skont l-Artikolu 14(1)(a) tar-Regolament (KE) Nru 1924/2006, l-Awtorità ntalbet tagħti opinjoni dwar indikazzjoni dwar is-saħħa relatata ma’ Symbiosal® u t-tnaqqis tal-pressjoni tad-demm u riskju mnaqqas ta’ ipertensjoni (Mistoqsija Nru EFSA-Q-2018-00002). L-indikazzjoni proposta mill-applikant kienet tgħid dan li ġej: “‘Symbiosal®’ intwera li jbaxxi ż-żieda tal-pressjoni tad-demm meta jintuża bħala sostitut għall-melħ tal-mejda tradizzjonali. Iż-żieda tal-pressjoni tad-demm hija fattur ta’ riskju għall-pressjoni għolja (ipertensjoni)”.
                  
               
                     (6)
                  
                  
                     Fil-25 ta’ Lulju 2018, il-Kummissjoni u l-Istati Membri rċevew l-opinjoni xjentifika tal-Awtorità (2) li kkonkludiet li, abbażi tad-data mressqa, ma ġietx stabbilita rabta ta’ kawża u effett bejn il-konsum ta’ “Symbiosal®” u t-tnaqqis tal-pressjoni tad-demm. Għaldaqstant, billi l-indikazzjoni dwar is-saħħa ma tikkonformax mar-rekwiżiti tar-Regolament (KE) Nru 1924/2006, jenħtieġ li din ma tiġix awtorizzata.
                  
               
                     (7)
                  
                  
                     Il-kummenti li l-Kummissjoni rċeviet mill-applikant, skont l-Artikolu 16(6) tar-Regolament (KE) Nru 1924/2006 tqiesu meta tfasslu l-miżuri previsti f’dan ir-Regolament.
                  
               
                     (8)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            L-indikazzjoni dwar is-saħħa elenkata fl-Anness ta’ dan ir-Regolament ma għandhiex tiġi inkluża fil-lista tal-Unjoni tal-indikazzjonijiet permessi kif previst fl-Artikolu 14(1) tar-Regolament (KE) Nru 1924/2006.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-11 ta’ Mejju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 404, 30.12.2006, p. 9.
         
            (2)  EFSA Journal 2018;16(7):5364.
      
      
         
            ANNESS
            Indikazzjoni dwar is-saħħa rrifjutata
            
                        Applikazzjoni – Id-dispożizzjonijiet rilevanti tar-Regolament (KE) Nru 1924/2006
                     
                     
                        Nutrijent, sustanza, ikel jew kategorija tal-ikel
                     
                     
                        Indikazzjoni
                     
                     
                        Referenza tal-opinjoni tal-EFSA
                     
                  
                        Indikazzjoni dwar is-saħħa li tirreferi għal tnaqqis fir-riskju ta’ marda tal-Artikolu 14(1)(a).
                     
                     
                        “Symbiosal®” (suppliment tal-ikel li fih il-melħ tal-baħar (97 %) u l-chitosan (3 %)).
                     
                     
                        Is-“Symbiosal®” intwera li jbaxxi ż-żieda tal-pressjoni tad-demm meta jintuża bħala sostitut għall-melħ tal-mejda tradizzjonali. Iż-żieda tal-pressjoni tad-demm hija fattur ta’ riskju għall-pressjoni għolja (ipertensjoni).
                     
                     
                        Q-2018-00002